Kiss Dóra Bernadett

ELTE Állam-és Jogtudományi Kar Hallgatói Önkormányzata

*a tudományos-és kulturális ügyekért felelős alelnök nyári beszámolója*

1. Bevezető:

Júliusban és augusztusban több bizottsági ülést is tartottunk. Ezeknek a célja főként az őszi programok konkretizálása volt.

1. Művészettörténeti előadássorozat:

Idén szeptembertől újból meghirdetünk egy előadássorozatot Gimesy Péter, a Magyar Nemzeti Galéria művészettörténészénének közreműködésével. Az előadások a leghíresebb magyar festőművészek életét és munkásságát fogják bemutatni. Idén az öt alkalomból három kerül megrendezésre, és további két előadást fogunk tartani jövő tavasszal. A legelső előadásra szeptember 15-én, csütörtökön 18:00 órakor kerül sor, az est témája Munkácsy Mihály festészete lesz. A további négy előadás során bemutatásra fog kerülni Szinyei Merse Pál, Csontváry Kosztka Tivadar, Csók István és Madarász Viktor élete.

1. Fantasy előadássorozat a jog és politika tükrében:

A hat alkalmas előadássorozat szintén szeptembertől indul el. Az előadásokat karunk oktatói, Hoffman István, Kisteleki Károly és Tóth Csaba Tanár Urak fogják megtartani. Célunk volt, hogy olyan filmeket, sorozatokat válasszunk ki a hat alkalomra, amik nagy népszerűségnek örvendenek, és karunk hallgatói között is sokan rajonganak értük. Így a szeptember 28-ai előadás témája a Trónok Harca lesz. Ezt követően, október 19-én a Gyűrűk Ura előadás fog bemutatásra kerülni, míg az évet, november 15-én egy Harry Potter előadással fogjuk zárni. Tavasszal szintén három előadást fogunk megtartani. Itt még az időpontokat nem pontosítottuk, de az előadások témáit igen, így a Star Wars, Az éhezők viadala és a Star Trek filmek jogi és politikai elemzését hallgathatjuk meg.

1. ElteSzem:

Az ElteSzem interaktív filmklub karunkon működő Oktatói Mentorprogram keretében megvalósuló előadássorozat, amely elsősorban filmekkel és magával a filmnézés kultúrájával foglalkozik. Az őszi szemeszterben összesen három filmvetítést tartunk. Ezt az előadássorozatot kizárólag elsőéves hallgatóinknak hirdetjük meg. Az őszi szemeszterben a filmvetítések meghívott előadókkal kerülnek megrendezésre, tavasszal pedig a résztvevő hallgatók reményeink szerint kipróbálhatják magukat a filmkészítésben. Az előadássorozatot Sokolowski András fogja tartani, karunk öregdiákja.

1. Közösségi könyvgyűjtés és könyvcsere:

A közösségi bútorgyűjtés példáján felbuzdulva gondoltunk egyet, és ennek mintájára bizottságunk elindítja szeptembertől a könyvgyűjtést, majd pedig a könyvcserét. Célunk, hogy B Klubban egy közösségi könyvtárat hozhassunk létre, ahonnan bárki elvihet könyvet, ha cserébe hoz helyette egy másikat. Az ötletet a Fecske Presszó és a Kelet Kávéház adta, mindkettőben működik egy hasonló megoldás a könyvcserére. Ennek fényében több könyvkiadót is felkerestem, hogy tudnák-e a kezdeményezést néhány könyvvel támogatni. Az Írok Boltja már több doboz könyvvel is a kezdeményezés mögé állt, így bízunk benne, hogy minél hamarabb elindíthatjuk ezt a programot.

1. Jazz-est:

Szeretnénk egy zenei estet is megszervezni még az őszi szemeszterben, ezzel kapcsolatban pedig úgy gondoltuk a jazz, mint zenei műfaj sokak kedvence, és hasonló fellépés régóta nem volt karunkon. További információt ezzel a rendezvényünkkel kapcsolatban majd Facebookon találhattok.

1. Gólyabál:

A novemberben megrendezésre kerülő Gólyabál kiemelt részét fogja képzeni a tánc. Emiatt idén egy táncversenyt is elindítunk a gólyáknak, ahol 20 fős csapatokban jelentkezhetnek az eseményre. A táncverseny győztes csapata értékes nyereményben fog részesülni. A versenyre való felkészülés hetente másfél órát venne igénybe csapatonként.

1. Pubquiz:

Szeretnénk, hogy karunkon is hagyománnyá váljon az igen népszerű kvízest. A vetélkedőket külső helyszínen szeretnénk megrendezni, így most elsőként erre alkalmas vendéglátóipari egységet keresünk.

1. Színházlátogatás:

Tervünkben szerepel, hogy ősszel több közös színházlátogatást is elindítunk, ezzel is közelebb hozni a hallgatókhoz a kultúrát.

1. Új Nemzeti Kiválóság Program:

Az Emberi Erőforrások Minisztériuma Új Nemzeti Kiválóság Program néven egy új ösztöndíjprogramot hozott létre. A pályázatok elbírálását karonként felállított zsűrik végzik. A zsűri tagjai a következők:

* a kar képviselője a Tehetséggondozási Tanácsban (kari TDT elnök)
* a kar szempontjából releváns szakkollégium vezetője
* a kar dékánjának delegáltja
* a kari HÖK tudományos alelnöke

Mindezek fényében jómagam is részt vettem a pályázatok elbírálásában, amelyre júliusban került sor.

1. Juttatás:

Alelnöki munkámért juttatásban nem részesültem. Sem közéleti ösztöndíj, sem más egyéb formában.

*Brno, 2016. 09. 11.*

*Kiss Dóra Bernadett*